Maikls Šīns
Maikls Kristofers Šīns (angļu: Michael Christopher Sheen; dzimis 1969. gada 5. februārī) ir Velsas aktieris. 1990. gados kļuvis pazīstams kā skatuves aktieris. Par darbu teātrī Šīns saņēmis nominācijas trīs Olivjē balvām. 2000. gadu sākumā pievērsies kino. Atveidojis Lielbritānijas premjerministru Toniju Blēru trīs filmās: The Deal (2003), "Karaliene" (2006) un The Special Relationship (2010). Par lomu filmā "Karaliene" Šīnu nominēja BAFTA kino balvai kategorijā "Labākais aktieris otrā plāna lomā". Atveidojis lomas arī tādās filmās kā "Vailds" (Wilde, 1997), "Tumsas pasaule" (Underworld, 2003), "Debesu valstība" (2005), "Asiņainais dimants" (2006), "Frosts pret Niksonu" (2008), "Jauns mēness" (2009), The Damned United (2009), "Pusnakts Parīzē" (2011), "Nogalināt ziņnesi" (Kill the Messenger, 2014), "Tālu no trokšņainā pūļa" (Far from the Madding Crowd, 2015), "Nakts dzīvnieki" (2016), "Pasažieri" (2016), "Ciemos pie Elisas" (2017), Apostle (2018) un "Dūlitls" (2020).